Predkladacia správa

k návrhu zákona, ktorým sa mení a dopĺňa zákon  Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov

1.	Návrh zákona, ktorým sa mení a dopĺňa zákon  Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov sa predkladá ako iniciatívny návrh vlády Slovenskej republiky  na základe Programového vyhlásenia vlády Slovenskej republiky mimo plánu legislatívnych úloh vlády SR. 

2.	Účelom predloženého návrhu je zahájenie procesu postupného vytvárania stabilných podmienok pre fungovanie činností v zdravotníctve, najmä zastavenie rastu dlhu a zabezpečenie vyrovnanej bilancie v systéme zdravotného poistenia.

3.	Obsahom návrhu je 
a)	vymedzenie pojmu zdravotnej starostlivosti a služieb súvisiacich s poskytovaním zdravotnej starostlivosti, 
b)	zavedenie poplatku za stravovanie a pobyt na lôžku v zdravotníckom zariadení ústavnej starostlivosti, poplatku za návštevu lekára poskytujúceho primárnu starostlivosť a lekára poskytujúceho sekundárnu starostlivosť, za vydanie lieku, zdravotníckej pomôcky a dietetickej potraviny predpísanej na lekársky predpis alebo lekársky poukaz a úhrady za použitie dopravnej služby, 
c)	zníženie poplatku z omeškania, ktorý môže zdravotnícke zariadenie predpísať zdravotnej poisťovni za oneskorenú úhradu faktúr, z 0,1 % za každý kalendárny deň z omeškania na 0,01 %, čo umožňuje predísť „kupčeniu“ s príslušenstvom pohľadávky, keď v poslednom období sa prestala splácať istina preto, aby „produkovala“ poplatok z omeškania (príslušenstvo),
d)	plnenie záväzkov z medzinárodnej zmluvy o sociálnom zabezpečení uzavretej s Luxemburským veľkovojvodstvom, v ktorej sa zmluvné štáty vzdali úhrady nákladov za zdravotnú starostlivosť poskytnutú v zdravotníckom zariadení na území druhého zmluvného štátu,
e)	odstránenie aktuálnych problémov, ktoré sa vyskytli v aplikačnej praxi.

4.	Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov.

5.	Návrh zákona nebol prerokovaný v Rade hospodárskej a sociálnej dohody ani v poradných orgánoch vlády Slovenskej republiky; materiál sa súčasne predkladá do odvetvovej  Rady hospodárskej a sociálnej dohody.

6.	Návrh zákona bol zaslaný 33 subjektom na pripomienkové konanie v skrátenej forme v dňoch 9. decembra 2002 až 13. decembra 2002. Dôvodom pre použitie tejto formy pripomienkového konania bol stav naliehavosti vyhlásený vládou SR na základe záverov prijatých koaličnou radou dňa 6. decembra 2002.  Pripomienky v určenej lehote nezaslali Úrad vlády SR – podpredseda vlády pre európsku integráciu, ľudské práva a menšiny, Úrad vlády SR – podpredseda vlády pre legislatívu, Úrad vlády SR – podpredseda vlády pre ekonomiku, Úrad vlády SR – podpredseda vlády pre hospodárstvo, Ministerstvo spravodlivosti SR, Ministerstvo školstva SR, Ministerstvo kultúry SR, Úrad pre štátnu službu, Úrad geodézie, kartografie a katastra SR, Úrad pre verejné obstarávanie, Úrad priemyselného vlastníctva SR, Národná banka Slovenska, Najvyšší kontrolný úrad Slovenskej republiky a Najvyšší súd Slovenskej republiky. Hromadná pripomeinka nebola uplatnená.

7.	Prerokovanie zásadných pripomienok sa uskutočnilo na úrovni štátnych tajomníkov dňa 13. decembra 2002. So zásadnými pripomienkami sa dostavilo na prerokovanie Ministerstvo vnútra Slovenskej republiky a Ministerstvo práce, sociálnych vecí a rodiny Slovenskej republiky.

8.	Výsledok pripomienkového konanie je uvedený v osobitnej časti predloženého návrhu pod bodom 6.

Vyhlásenie  o predložení návrhu zákona s rozporom

Návrh zákona, ktorým sa mení a dopĺňa zákon Národnej  rady  Slovenskej  republiky  č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, sa predkladá na rokovanie vlády Slovenskej republiky s rozporom vo vzťahu k Ministerstvu práce, sociálnych vecí a rodiny Slovenskej republiky. Tento rozpor spočíva v tom, že zásadne žiada v Čl. II v § 34 ods. 1 návrhu vypustiť slová „zdravotné výkony na účely posudzovania sociálnej pomoci“ a doplniť návrh zákona novým článkom s týmto znení: „Zákon č. 195/1998 Z. z. o sociálnej pomoci v znení zákona č. 389/1998 Z. z., zákona č. 155/1999 Z. z., zákona č. 450/2000 Z. z., zákona č. 416/2001 Z. z. a zákona č. 534/2002 Z. z. sa mení takto :
„V § 106a ods. 2 sa slová „za úhradu“ nahrádzajú slovami „bezplatne“.